
REZUMAT 


Articolul este consacrat raporturilor componisticii basarabene (din cea de-a doua jumătate a 
secolului trecut) cu una dintre componentele tradiţiei muzicale naţionale — cântarea de 
filiaţie bizantină. Autoarea discerne aderenţe declarate la filonul bizantin şi insinuări latente 
în acest strat cultural, insinuări semnalate de stileme recognoscibile, irizări modale şi 
ritmice, ethos specific. Se fac şi două incursiuni analitice în cea de a doua categorie de 
lucrări, exemplele selectate fiind relevante pentru diversitatea şi subtilitatea formelor de 
valorizare savantă a melosului psaltic. Opusul Pentaculus pentru flaut, corn englez, clarinet 
fagot şi corn, de Ghenadie Ciobanu, se revendică de la gândirea arhetipală. Aceasta areo 
dublă rădăcină: stilul melismatic bizantin şi genurile improvizatorice ale folclorului 
românesc. Compozitorul lucrează în zona de interferenţă a celor două tradiţii, coborând 
până la substratul lor. Poemul Mioriţa pentru voce orgă, clopote şi bandă magnetică, de 
Tudor Chiriac, vine în atingere cu arta psaltică prin vocalitatea şi monodismul său expres, 
prin procedeele de travaliu utilizate, prin particularităţile modale, metro-ritmice şi 
ornamentale ale conductului melodic. Autoarea insistă şi asupra unor corespondențe de 
viziune şi sensibilitate ce se stabilesc între opusul în discuţie şi cântarea de resursă bizantină. 
În concluzie se constată că, în mersul ei spre modernitate şi universalitate, componistica 
basarabeană este din ce în ce mai deschisă frumuseţilor conţinute în tezaurul muzical 
bizantin şi din ce în ce mai aptă să le redimensioneze fără a le diminua sau denatura. 

Cuvinte-cheie: cântare bizantină, creaţie componistică, a doua jumătate a secolului XX, 
componistică basarabeană, gândire arhetipală, specific modal, particularităţi metro-ritmice, 


ornamentică, corespondențe de viziune şi ethos, Ghenadie Ciobanu, Tudor Chiriac. 


Dintru început vom constata că, în ultimii 50 de ani, atracţia pentru 
cântarea bizantină a crescut progresiv în mediul muzical din Republica Moldova. 
Ea interesează și ca parte integrantă a patrimoniului spiritual ortodox, şi ca filă 
importantă a trecutului cultural, şi ca dimensiune relevantă a prezentului. Relaţia 
muzicii de sorginte bizantină cu actualitatea este chiar bivalentă, dată fiind 
perpetuarea ei în forme tradiționale monodice în practica liturgică, dar și 
redimensionarea multiplană, inclusiv plurivocală, în creația componistică 
academică. Asupra acestui din urmă aspect vom insista în expozeul nostru. 

În palmaresul componistic al perioadei de referință aflăm un șir de 
aderenţe declarate la filonul bizantin precum Liturghiile nr. 1 şi 2 ale Sfântului loan 
Gură de Aur pentru cor mixt și Îngerul a strigat pentru cor mixt ale lui Serafim 
Buzilă, Tatăl nostru pentru cor mixt a capella de Tudor Chiriac, Axion (Vrednică ești) 
pentru cor bărbătesc, Tatăl nostru pentru cor mixt a capella, Cântări calofonice pentru 

orgă, Cântări uitate (închinare muzicală lui Dosoftei) pentru bas sau bariton și 
ansamblu de soliști de Ghenadie Ciobanu, Heruvic pentru cor mixt a capella, Imnele 
Sfintei Liturghii a lui loan Gură de Aur pentru cor feminin și soliști de Vladimir 
Ciolac, Stihiră pentru patru violoncele de Dmitri Kiţenko, Stihiră pentru orchestra 
simfonică de Pavel Rivilis, Psalm pentru voce și pian de Marian Stârcea, Lumină din 
lumină, poem simfonic, Oratoriul Psalmilor pentru bas, cor feminin și orchestra 
simfonică, Psalmii lui David pentru cor mixt a capella, Imnele Sfintei Liturghii a lui 
loan Gură de Aur pentru cor feminin a capella de Teodor Zgureanu ș.a. 

Mult mai numeroase, însă, sunt insinuările nedeclarate și latente în solul 
acestei tradiţii, care se developează prin stileme recognoscibile, printr-un ethos 
specific sau chiar prin irizări cu totul inefabile, pe care doar o ureche antrenată știe 
să le depisteze. Pentru prezenţa în subsidiar a elementului bizantin sunt 
reprezentative simfonia Sub soare și stele, Studiile sonore pentru ansamblul cameral, 
Pentaculus pentru flaut, corn englez, clarinet, fagot şi corn, Simboluri triste pentru 
clarinet solo, Spatium sonans pentru flaut solo, de Ghenadie Ciobanu, poemul 
Miorița pentru voce, orgă, clopote şi bandă magnetică, cantata Doinatoriu pentru 
solist, cor mixt, orgă, nai, vibrafon, clopote și toacă de Tudor Chiriac, cantata Cine 
scutură roua pentru cor mixt, soliști şi orchestră şi Diafoniile pentru pian şi orchestra 
de coarde de Vasile Zagorschi ş.a. Vom face două incursiuni analitice în această 
categorie de lucrări, exemplele selectate fiind relevante pentru diversitatea şi 
subtilitatea formelor de valorizare savantă a melosului psaltic. 

Ghenadie Ciobanu este autorul care accede la monodicul bizantin, 
înaintând pe linia decantării arhetipurilor. Animat de o estetică brâncușiană a 
esenţialului, compozitorul se află în căutarea acelui idiom care, individualizat 
fiind, să se înscrie totodată „într-o gramatică universală, bazată pe confluența 
marilor tradiţii ale umanității”. 

Opusul Pentaculus pentru flaut, corn englez, clarinet, fagot şi corn anunţă 
din titlu intenţia autorului de a specula simbolistica numerică, la concret -- pe cea a 
numărului 5. În planul imaginii, discursul sugerează, după cum afirmă 
muzicologul Irina Suhomlin, diagrama unei stele în cinci colțuri antrenate într-o 
mișcare lentă, cvasi-infinită?. Adâncind reflecția, s-ar putea să descoperim o aluzie 
la renumitul desen al lui Leonardo da Vinci, Omul în cerc, prefigurând un 
pentaedru şi codificând relația uman-transcendent. Cum cercul simbolizează 
veşnicia şi indestructibilul, iar omul — temporalitatea și pierisabilul, pentaedrul 
davincian, iar pe urmele lui și compoziţia lui Ghenadie Ciobanu, pune cei doi 
termeni în ecuație și în interdependență. 


1 Ştefan Niculescu, Interviu. În: „Muzica”, nr. 4, 1990, p.6. 

2 A se vedea: Irina Suhomlin, Trăsături arhetipale în orientarea estetică a creației lui Ghenadie Ciobanu 
(„Pentaculus” şi „Pentaculus minus”). În: Tradiţii şi inovaţii în muzica secolului al XX-lea, Chișinău, Editura 
Goblin, 1997, p. 142. 

Fiind concepută inițial pentru un ansamblu din 5 instrumente (există şi 
redacţii mai târzii, una pentru 4 clarinete și alta pentru flaut, corn englez, clarinet și 
fagot), lucrarea se divide în 5 părți. Materialul constructiv de bază se reduce la 5 
moduri pentacordice, care, deşi au o factură cromatică, sunt tratate ca entități 
diatonice [3]. Respectiv: 

- primul mod, care conţine sunetele sol — la bemol — si bemol — si — re şi are 
structura 1 — 2 — 1 — 3, este utilizat la începutul lucrării şi în episodul Un poco meno 
mosso din partea a doua; 

- al doilea mod format din sunetele sol diez — la — si — do — re, cu structura 1 — 
2-1-2; 

- al treilea mod compus din sunetele mi — fa — sol bemol — la bemol — si bemol 
şi structurat în maniera 1 — 1 — 1 — 2 (măsurile 23-32 din partea a doua); 

- al patrulea mod, ce animă episodul Cantando din partea întâi, conţine 
sunetele re — mi bemol — fa — la bemol (la) — si bemol în mişcare ascendentă și si bemol — 
la — fa — mi bemol — re în mişcare descendentă, având structura 1 — 2 — 3 (4) — 2; 

- al cincilea mod format din 5 sunete în mișcare ascendentă pe tonuri (scara 
hexatonală): re — mi — fa diez — la bemol — si bemol. 

În aceste „prefabricate” modale identificăm structuri arhetipale ale muzicii 
de cult bizantine și ale muzicii tradiționale românești. După cum era de așteptat, 
cadrul modal prestabilit se arată strâmt pentru autor și el îl lărgește pe contul 
folosirii derivatelor modurilor de bază - a transpoziţiilor și a variantelor lor reduse 
la tri- și tetracordii. Rigiditatea alcătuirilor modale fixe este contracarată și de 
înțesarea lor cu microintervale, „surpări” în glissando ale sunetelor, inflexiuni 
ornamentale. Fluxul melodic înaintează fără grabă, preferă mersul treptat cu 
replieri recitativice pe un singur sunet, precum și mișcarea ritmică nereglementată 
gen parlando-rubato. Aceste indicii arată că gândirea melodică a autorului 
Pentaculus-ului îşi revendică ascendenţa, pe de o parte, de la stilul melismatic 
bizantin, pe de alta, de la genurile improvizatorice ale folclorului românesc. 
Compozitorul lucrează în zona de interferenţă a celor două tradiţii, coborând până 
în substratul lor. Modurile de volum restrâns pe care se pedalează, cu tot cu 
ambalarea lor ritmică și sintactică, sunt, de fapt, exponentele acelui fond monodic 
arhaic care a dat viaţă și folclorului românesc, şi muzicilor sacre ale continentului 
nostru. 

Mai rămâne de semnalat că, fiind vorba de o lucrare politimbrală, 
conductul melodic din Pentaculus tinde să-şi diversifice, spaţial, traseul, scriitura 
monodică modulând la anumite praguri în scriitură eterofonică. Și eterofonia este 
pentru Ghenadie Ciobanu un arhetip complex, atemporal și extrageografic în 
esență, un cod de legi primordiale ale muzicii, dar şi ale universului fizic 
deopotrivă. Monodicul (inclusiv cel de resursă bizantină) și eterofonicul prind în 

raza lor de acțiune tehnici precum aleatorismul, sonoristica, pointillismul, 
minimalismul repetitiv, combinaţiile izoritmice. 

Dacă în cazul lui Ghenadie Ciobanu atestăm o memorie eterizată și 
esenţializată a prototipurilor melodice (fie bizantine, fie folclorice), în cazul lui 
Tudor Chiriac raportările şi conexiunile sunt mai explicite şi mai directe (e, poate, 
şi firesc, fiind vorba de reprezentantul unei generaţii anterioare de creatori). 

Astfel, lucrarea sa emblematică, poemul Mioriţa pentru voce, orgă, clopote 
şi bandă magnetică se axează pe un motiv folcloric, care declanșează și susține 
întreaga formă. La origine nucleu melodic baladesc, motivul a fost retușat, 
căpătând rezonanţe de doină, colind, bocet, cânt gregorian şi cânt bizantin. 
Obertonurile stilistice şi genuistice ale acestui germen dictează natura 
transformărilor la care este supus, transformări pe care le-am omologat cu un 
proces variantic, urmărind din aproape în aproape derivaţiile ideii muzicale 
inițiale. Avatarurile motivului se concentrează în partida vocală, unde am totalizat 
12 variante, întreţesute la răstimpuri cu interludiile orgii. Prezenţa stratului 
instrumental nu afectează esența monodică a compoziţieii, concepute într-o 
singură mișcare. La audiție avem impresia invenţiei pe moment a logosului sonor, 
impresie alimentată și de maniera de interpretare a șirului vocal (în stilul 
improvizaţiei folclorice). Or, imprevizibilul şi accidentalul improvizatoric nu sunt 
decât iluzorii, canavaua intonaţională fiind minuţios elaborată și fixată în partitură 
până la cele mai subtile amănunte. 

Evoluţia sonică din partida vocală urmăreşte: 

- reliefarea punctelor nevralgice ale motivului și agravarea discordanţei 
dintre elementele lui; 

- extinderea fruntariilor motivului pe contul repetării stricte sau libere a 
figurilor melodice, pe contul inserţiei de broderii, transformate adesea în adevărate 
peroraţii melodice. De remarcat, în această ordine de idei, și discreta convertire a 
ornamentului în substanţă şi viceversa; 

- modificarea aspectului modal al motivului, în sensul ghidării lui spre noi 
spaţii modale, dar și în sensul devierii de la angrenajul funcțional modal al primei 
variante; 

- diversificarea progresivă a structurilor ritmice, precum și schimbarea 
profilului cinetico-temporal al motivului în întregime. 

Odată cu acestea are loc deschiderea evantaiului semantic al motivului, 
legată de fructificarea latenţelor lui expresive. Calmul naraţiunii baladesce a 
primelor variante cedează locul seninătăţii elevate a colindului, iar mai apoi -- 
incandescenţei tragice a bocetului. 

La rându-i, discursul instrumental este marcat de: 


1 A se vedea: Margareta Belîh, „Mioriţa” T. Chiriaca (k probleme improvizaționnosti). În: Moldavskii 
muzâkalinâi foliklor i ego pretvorenie v kompozitorskom tvorcestve, Chişinău, Editura Știința, 1990, p. 96. 

- întărirea treptată a sonorităţii orgii, obținută, pe de o parte, prin creșterea 
pe orizontală a interludiilor, iar pe de alta — prin proliferarea pe verticală a texturii 
instrumentale. Aceasta din urmă, constituită iniţial din sunete ținute izolate sau 
din cântarea pe două voci, capătă, mai apoi, înfățișarea unei magme dense, tăiate 
în şuvoaie contrapunctice sau solidificate în supra-aglomerări de tipul clusterului; 

- expansiunea multidimensională a disonanţei; 

- desolidarizarea progresivă — afectivă şi semantică — de narațiunea vocală. 
Discordanţa crescândă a partidelor culminează cu o adevărată înfruntare a lor în 
punctul de vârf, în care declamaţia melică este strangulată de plânset, iar apoi de 
un cluster pe toată claviatura orgii. 

Poemul Mioriţa de Tudor Chiriac vine în atingere cu arta psaltică prin 
vocalitatea sa (supremaţia șirului vocal este evidentă) şi prin caracterul pronunţat 
monodic (deși stratul instrumental este prezent, logosul sonor rezultant rămâne în 
albia monodicului). Compozitorul se serveşte de aceleași procedee de travaliu, pe 
care le folosesc şi autorii de muzică psaltică: reiterarea figurilor melodice, variaţia, 
improvizaţia, centonizarea. Ca şi în monodia bizantină, înnoirea progresivă a liniei 
melodice este corelată cu păstrarea complexului intonaţional generativ. Fluxul 
melodic înaintează preponderent prin intervale mici conjuncte, având un curs 
capricios, comparabil cu cel din cântarea stihirarică și papadică. 

Ritmul derulării narațiunii — cvasi-rubato — aderă la ritmica de concept 
liber, preferată în cântarea bizantină solistică; graţie unor precipitări, răriri, 
stagnări ale mișcării, ritmul se mlădiază după meandrele fluidului intonațional. 
Formele de tip silabic alternează cu cele de tip melismatic, ceea ce se raportează la 
mixajul structurilor ritmice, specific idiomului stihiraric. 

Metroritmica nerestrictivă se asociază, după legităţile sintaxei monodice, 
flexibilităţii modale. Uşurinţa trecerilor dintr-un cadru modal în altul ne face să 
invocăm, iarăși, cântarea bizantină, a cărei tradiție a perfecționat un mecanism 
modulatoriu cu mari posibilități. 

După cum am arătat, conductul melodic este îmbogăţit cu pasaje 
melismatice și inflexiuni ornamentale, inclusiv infracromatice. Printre acestea se 
remarcă, datorită ponderii sale constructive și semantice, glissando-ul descendent. 
Se ştie că alunecarea în glissando a vocii, umplând intervalul de terță, dar și 
intervale mai mari, este un element favorit în melismatica muzicii bizantine. 
Frecvența cu care revine în Miorița lui Tudor Chiriac (de menţionat — cu diverse 
descifrări microtonice) ne îndreptățește să-l punem în dependență de gândirea 
melodică bizantină. Dar şi celelalte ornamente folosite pentru colorarea monodiei 
psaltice în genul mordentului, apogiaturii, tremolo-ului, broderiei sunt prezente în 
partida vocală a poemului. Împreună cu glissando-ul, ele lucrează în substanța 
sonoră a motivului generator, acumulând acele schimbări infinitezimale ale 
intonațţiei, care, la anumite praguri, o transformă calitativ. 

În sfârşit, între lucrarea lui Tudor Chiriac şi cântarea bizantină se pot 
stabili corespondențe de viziune și ethos. Dacă ne punem problema timpului 
conceptual, care se desprinde din şirul evenimentelor sonore, ne dăm seama că, 
deşi se consumă, timpul rămâne oarecum inert, cantonat într-un prezent continuu. 
Această abolire a temporalității în Miorița lui Tudor Chiriac ne aminteşte de non- 
evolutivul aparent al doinei și colindului românesc, precum și de stasis-ul mișcător 
al melosului bizantin. Este o „gândire melodică ce refuză să mănânce timp 
muzical”! și care iradiază din structurile de adâncime ale firii creatoare românești, 
am putea spune — din sensibilitatea noastră temporală infuză. 

Încercând să definim spaţiul conceptual al lucrării, suntem conduși, din 
nou, către ideea de sacru. Îngemănarea surprinzătoare a orgii — instrument care, 
tradițional, simbolizează proiecția spiritului în sferele celeste — cu o voce feminină, 
întruchipând înţelepciunea și cumințenia pământului, desemnează un spațiu 
vertical de amploare cosmică. Se poate vorbi, în termenii lui Lucian Blaga, de 
„transcendenţa care coboară”, asta pe de o parte, şi pe de alta, de ascensiunea 
teluricului spre cosmos, spre transcendenţă. Or, același schimb de energii ştim că 
se întâmplă în cântarea bizantină. 

Subiectul rezonanţelor bizantine în creaţia autorilor din stânga Prutului 
abia dacă este, la această oră, deschis şi, sigur, se pretează unor noi dezbateri și 
extinderi. Ceea ce nu poate să nu ne bucure este faptul că, în mersul ei spre 
modernitate şi universalitate, componistica basarabeană este din ce în ce mai 
sensibilă la frumuseţile conţinute în tezaurul muzical bizantin şi din ce în ce mai 
aptă să le preia fără a le diminua sau răni. 

